Samlingen har undertitlen "Skilsmissedigte" og er den sårede parts beretning. Den vil kunne læses af alle og vil finde stor genklang hos de mange, der har været involveret i en ulykkelig skilsmisse
Digtsamlingen består af tre dele, hvoraf den første "Tak for besøget" indeholder en række digte fortalt af den ensomme og sårede kvinde, som er blevet forladt af sin elskede mand. Her beskriver hun i et meget direkte og konkret ordvalg sine tanker om den vold og ondskab, hun ville udøve på manden, som hun elsker og hader: "...hvordan det ville være/at hugge en køkkenkniv/ind i en vis mands øje. Og ind i hans/...". Næste del "Husk at gemme en smule til nissen" indeholder 13 dagbogslignende notater om børn, skilsmisserealiteter og julerier og hun beskriver her sin skamfuldhed over at blive skilt og sin skyldfølelse overfor børnene. Sidste del "Giftige blomster og bær" rummer ét langt digt og er en udtryksfuld og følelsesladet beretning om ægteskabets præmisser
Lone Hørslev har udgivet flere velanmeldte digtsamlinger og romaner